
IEKŠĒJIE NOTEIKUMI

24.08.2026.                                                                                              Nr. 1-20-P/6
Rīga
Bērnu mācību sasniegumu vērtēšanas kārtība

Izdota saskaņā ar Izglītības likumu, Vispārējās izglītības likumu un
Ministru kabineta 2018. gada 21. novembra noteikumiem Nr. 716
“Noteikumi par valsts pirmsskolas izglītības vadlīnijām un pirmsskolas izglītības programmu paraugiem”

1. Vispārīgie jautājumi
1.1. Privātās vidusskolas “Laisma” bērnu mācību sasniegumu vērtēšanas kārtība (turpmāk – Kārtība) nosaka vērtēšanas mērķi, principus, veidus, paņēmienus, dokumentēšanu, bērna snieguma apguves līmeņus, vecāku informēšanu un pedagogu atbildību pirmsskolas izglītības programmā.
1.2. Kārtība ir saistoša visiem pirmsskolas pedagogiem un citiem bērna izglītības un atbalsta procesā iesaistītajiem darbiniekiem.
1.3. Vērtēšana ir neatņemama mācību procesa sastāvdaļa. Tās pamatā ir mērķtiecīgi novērojumi par bērna darbību, skaidrojumiem, darba procesu un darba gala rezultātu dažādās ikdienas un mācību situācijās.
1.4. Bērna sniegumu vērtē attiecībā pret plānotajiem sasniedzamajiem rezultātiem un bērna individuālo progresu. Bērna sniegumu nesalīdzina ar citu bērnu sniegumu.
1.5. Vērtēšanas informāciju izmanto, lai noteiktu bērna stiprās puses, mācīšanās vajadzības, nepieciešamo atbalstu un plānotu nākamos sasniedzamos rezultātus.


2. Vērtēšanas mērķis un uzdevumi
2.1. Mērķis – nodrošināt objektīvu, profesionālu un bērna izaugsmi atbalstošu mācību sasniegumu vērtēšanu, kas palīdz bērnam mācīties un pedagogam mērķtiecīgi plānot turpmāko mācību procesu.
2.2. Vērtēšanas uzdevumi ir: konstatēt un sekmēt katra bērna sasniegumus; iegūt informāciju par zināšanām, izpratni, prasmēm, caurviju prasmēm un ieradumiem; sniegt savlaicīgu atgriezenisko saiti; analizēt progresu; identificēt atbalsta vajadzības; nodrošināt sadarbību ar vecākiem; pirmsskolas noslēgumā sniegt pamatotu sasniegumu aprakstu.
3. Vērtēšanas principi
3.1. Atklātības un skaidrības princips – plānotie sasniedzamie rezultāti un vērtēšanas pieeja ir saprotama bērnam un vecākiem.
3.2. Metodiskās daudzveidības princips – izmanto dažādus, vecumam un situācijai atbilstošus vērtēšanas paņēmienus.
3.3. Sistēmiskuma princips – vērtēšana notiek regulāri un mērķtiecīgi visa mācību procesa laikā.
3.4. Iekļaujošais princips – vērtēšanas vide, uzdevuma forma, laiks un atbalsts tiek pielāgots bērna individuālajām vajadzībām.
3.5. Izaugsmes princips – uzmanība tiek pievērsta bērna individuālā snieguma attīstībai ilgākā laika posmā.
3.6. Pozitīvas atgriezeniskās saites princips – pedagogs izceļ sasniegto, centību un progresu un formulē konkrētu nākamo soli.
4. Vērtēšanas veidi un norise
4.1. Sākotnējo jeb diagnosticējošo vērtēšanu izmanto mācību gada sākumā, uzsākot jaunu nozīmīgu mācību posmu vai pēc nepieciešamības, lai noskaidrotu bērna iepriekšējo pieredzi, prasmes un nepieciešamo atbalstu.
4.2. Formatīvā vērtēšana notiek nepārtraukti ikdienas mācību procesā. Pedagogs vēro bērna darbību, uzdod jautājumus, pārrunā paveikto, sniedz atgriezenisko saiti un pielāgo turpmāko mācību procesu.
4.3. Bērns vecumam atbilstošā veidā tiek iesaistīts sava snieguma izvērtēšanā.
4.4. Bērna sasniegumu apkopojošu izvērtēšanu veic nozīmīga mācību posma noslēgumā un vismaz divas reizes mācību gadā.
4.5. Pirmsskolas izglītības programmas apguves noslēgumā pedagogi sagatavo bērna sasniegumu aprakstu “Gatavība pamatizglītības apguves uzsākšanai”.





5. Vērtēšanas paņēmieni un pierādījumi
5.1. Izmanto mērķtiecīgus ikdienas novērojumus rotaļās, integrētās rotaļnodarbībās, sadzīves situācijās, individuālajā darbā un āra vidē.
5.2. Var izmantot sarunu ar bērnu, praktiskos un radošos darbus, konstrukcijas, eksperimentus, kustību uzdevumus, bērna skaidrojumu, fotofiksācijas un citus bērna darbības pierādījumus.
5.3. Bērna portfolio izmanto kā vienu no veidiem, kā ilgākā laika posmā parādīt bērna izaugsmi.
5.4. Atsevišķs uzdevums vai vienreizēja neveiksme nav pietiekams pamats secinājumam par sasniedzamā rezultāta apguves līmeni.
5.5. Ja nav pietiekamu novērojumu, pedagogs neizdara nepamatotu vērtējumu un turpina iegūt nepieciešamo informāciju.
6. Bērna snieguma apguves līmeņi
6.1. Bērna sniegumu attiecībā pret konkrētu plānoto sasniedzamo rezultātu raksturo četros apguves līmeņos. Apguves līmenis nav atzīme un netiek pārvērsts ballēs vai procentos.

	Apzīmējums
	Skaidrojums
	Līmeņa apraksts

	SA
	sācis apgūt
	Bērns ir uzsācis sasniedzamā rezultāta apguvi, bet viņam nepieciešams atbalsts, atgādinājums, paraugs vai regulārs skolotāja apstiprinājums.

	TA
	turpina apgūt
	Bērns plānoto sasniedzamo rezultātu ir apguvis daļēji, un tas vēl nav noturīgs; dažkārt nepieciešami atbalsta materiāli, pamudinājums vai skolotāja atbalsts.

	A
	apguvis
	Bērns plānoto sasniedzamo rezultātu ir apguvis pilnībā un noturīgi un spēj to patstāvīgi lietot pazīstamās un nepazīstamās situācijās.

	AP
	apguvis padziļināti
	Bērns rezultātu ir apguvis pilnībā un noturīgi, spēj to patstāvīgi daudzveidīgi lietot jaunās situācijās, skaidrot savu darbību un pamatot izvēli.


7. Vērtēšanas saturs
7.1. Bērna sasniegumi tiek vērtēti integrēti atbilstoši pirmsskolas izglītības obligātajam saturam un plānotajiem sasniedzamajiem rezultātiem.
7.2. Vērtēšanā ietver vērtības un tikumus, caurviju prasmes un sasniedzamos rezultātus septiņās mācību jomās: valodu; sociālajā un pilsoniskajā; kultūras izpratnes un pašizpausmes mākslā; dabaszinātņu; matemātikas; tehnoloģiju; veselības un fiziskās aktivitātes mācību jomā.
7.3. Obligātās sagatavošanas posmā īpašu uzmanību pievērš gatavībai pamatizglītības uzsākšanai: valodas un saziņas prasmēm, matemātiskajiem priekšstatiem, pašvadībai, sociāli emocionālajām prasmēm, sadarbībai, patstāvībai un motorikai.
8. Vērtēšanas dokumentēšana un bērna progresa analīze
8.1. Pedagogs regulāri veic īsas, mērķtiecīgas piezīmes par bērna mācīšanos un izaugsmi bērna attīstības/vērojumu kartē, elektroniskajā vidē un/vai portfolio.
8.2. Vismaz reizi pusgadā grupā strādājošie pedagogi apkopo un analizē katra bērna sniegumu. Pēc nepieciešamības iesaista vadības pārstāvi un atbalsta speciālistus.
8.3. Analīzes rezultātā nosaka bērna stiprās puses, sasniegto progresu un 1–3 būtiskākos nākamos mācīšanās uzdevumus.
8.4. Vērtējums tiek pamatots ar vairākiem novērojumiem un bērna darbības pierādījumiem dažādās situācijās.
8.5. Informācija par bērna sasniegumiem ir konfidenciāla.
9. Vecāku informēšana un sadarbība
9.1. Vecāki par bērna sasniegumiem un aktuālajām mācīšanās vajadzībām tiek informēti regulāri mutiski un/vai elektroniski.
9.2. Vismaz divas reizes mācību gadā pedagogs sagatavo rakstisku bērna progresa izvērtējumu un organizē individuālu sarunu ar vecākiem.
9.3. Sarunā vispirms pārrunā bērna stiprās puses, intereses, sasniegumus un progresu, pēc tam – jomas, kurās nepieciešams atbalsts, un vienojas par nākamajiem soļiem.
9.4. Ja nepieciešams papildu atbalsts, pedagogs sadarbībā ar vecākiem un atbalsta speciālistiem vienojas par konkrētiem atbalsta pasākumiem.
9.5. Pirmsskolas posma noslēgumā vecāki saņem detalizētu sasniegumu aprakstu “Gatavība pamatizglītības apguves uzsākšanai” un ieteikumus turpmākai izaugsmei.
9.6. Pedagogs izmanto profesionālu, cieņpilnu un vecākiem saprotamu valodu un izvairās no bērnu savstarpējas salīdzināšanas.
10. Pirmsskolas izglītības apguves noslēguma izvērtējums
10.1. Noslēguma izvērtējumu sagatavo bērnam, kurš pabeidz pirmsskolas izglītības programmas apguvi.
10.2. Tā pamatā ir ilgākā laika posmā uzkrāti pedagoģiskie novērojumi, bērna darbi, sniegums dažādās situācijās un pedagogu profesionālais izvērtējums.
10.3. Noslēguma izvērtējumā norāda sasniedzamo rezultātu apguves līmeņus SA, TA, A vai AP, bērna stiprās puses un konkrētus ieteikumus turpmākai izaugsmei.
10.4. Noslēguma aprakstu izsniedz vecākiem kopā ar izziņu par pirmsskolas izglītības programmas apguvi.
10.5. Vecākiem izskaidro dokumenta nozīmi un iesaka to iesniegt skolā, kurā bērns uzsāks pamatizglītību.
11. Pedagogu un administrācijas atbildība
11.1. Grupas pedagogi plāno sasniedzamos rezultātus, veic vērojumus, dokumentē būtisko informāciju, sniedz bērnam atgriezenisko saiti un informē vecākus.
11.2. Grupā strādājošie pedagogi savstarpēji sadarbojas un saskaņo būtiskos secinājumus par bērna sniegumu.
11.3. Atbalsta speciālisti savas kompetences ietvaros sniedz ieteikumus pedagogiem un vecākiem.
11.4. Pirmsskolas darba koordinators un/vai vadības pārstāvis nodrošina vienotu Kārtības piemērošanu un metodisko atbalstu.
11.5. Skolas vadība nodrošina Kārtības ievērošanu un personas datu aizsardzību.
12. Kārtības apstiprināšana un grozīšana
12.1. Grozījumus Kārtībā izdara, pamatojoties uz izmaiņām normatīvajos aktos, Skolas pedagoģiskās padomes lēmumu vai nepieciešamību pilnveidot pirmsskolas vērtēšanas praksi.
12.2. Ar Kārtību pedagogi tiek iepazīstināti pirms tās piemērošanas, bet vecākiem tā ir pieejama Skolas noteiktajā informācijas vidē.
12.3. Ar šīs Kārtības spēkā stāšanos iepriekšējā 02.09.2024. redakcija zaudē spēku.
12.4. Kārtība stājas spēkā 2026. gada 1. septembri.


 
Direktore		                       	                                               J.Krasovska

